Pa van Centurion wat gesin beskerm verlam gelaat | Maroela Media
Paul Mayer en sy seun het albei 'n groot liefde vir motorfietse. Foto: Facebook
Paul Mayer (46), die inwoner van Lyttelton in Centurion wat verlede Maandagaand ernstig beseer is toe hy sy gesin teen vier aanvallers tydens 'n huisroof beskerm het, sterk in die hospitaal aan, maar is verlam gelaat.
"Hy is baie sterk en veg elke dag," het Mayer se pa, Paul sr. (71), Dinsdag gesê. Maroela Media het vroeër berig vier verdagtes het omstreeks 21:00 op die huis toegeslaan terwyl Paul, sy vrou Marlize (41), en hul twee kinders, 'n 12-jarige seun en 13-jarige dogter, tuis was.
Die verdagtes het toegang tot die huis verkry en is in die huis deur 'n gewapende Paul verras. Een verdagte is in die huis noodlottig gewond. Paul is tydens die voorval in sy maag getref en Marlize is in haar regterskouer gewond. Die ander drie verdagtes het gevlug. Twee van hulle is kort daarna deur patrolleerders van die Lyttelton Crime Stop-buurtwag aangekeer. Die derde verdagte is 'n dag later in Soweto aangekeer. Marlize se selfoon en haar trouring is in sy besit gevind.
Paul en Marlize is deur nooddienste wat deur die buurtwag ontbied is na die Unitas-hospitaal gehaas waar Paul sedertdien in die hospitaal se waakeenheid behandel word.
"Hy kon drie dae ná die aanval sy oë oopmaak, maar was afhanklik van masjiene om hom aan die lewe te hou. Hy is stelselmatig van die ventilator gespeen en kon teen gister self asemhaal, wat vir ons baie goeie nuus is," het Paul sr. gesê. "Nóg goeie nuus wat ons vandag gehoor het is dat sy niere weer begin om self te werk, so hy gaan ook stelsmatig van die dialise-masjien afgehaal word."
Hy het gesê Marlize is drie dae nadat sy opgeneem is, ontslaan en moet nog 'n dreineringspypie vir haar wond dra.
Marlize en die kinders bly tans by Paul sr. en sy vrou, Annette, in Waterkloof.
"Die koeël wat Paul getref het, het 'n hoofslaggaar van sy hart na sy lewer getref. Paul sou homself inwendig doodgebloei het as dit nie vir die buurtwag en nooddienste se spoedige optrede was nie. Dat hulle so gou en professioneel opgetree het, het sy lewe gered. Dit is een van vele dinge om voor dankbaar te wees."
Paul sr. het verduidelik dat die koeël in Paul se lae rug vassit en nog nie verwyder kan word nie. "Ongelukkig gaan hy verlam wees in sy onderlyf, maar hy het darem beheer in sy bolyf. Hy praat nie baie nie en is nog deurmekaar, maar het al vir ons sy duim gelig en gewys dat hy oukei is."
Paul is 'n spesiaal opgeleide motorwerktuigkundige vir Harley Davidson-motorfietse. Hy het 'n goed ingerigte werkswinkel by sy huis. Hy is ook 'n bestuurder van 'n vervoermaatskappy wat sement vervoer. "Hy is nie regtig 'n goeie sakeman nie, so tough soos wat hy is, is sy hart net te goed en neem sy hart soms besluite wat nie goeie sakebesluite is nie," het sy pa geskerts.
Ai dit is so hartseer. Het grootgeword met 'n pappie wat verlam was, ek was maar 3 jaar oud toe die ongeluk gebeur het. My hart gaan uit na hierdie gesin. Dis nie maklik nie, maar hou moed, eerder verlam as nie meer hier nie.
Sterkte aan hierdie gesin,my man was ook geskiet in gewapende roof, my kids was toe ook 12 en 13 onderskeidelik. Ook verlam gelaat in onderlyf waar koeel spinaalkoord beskadig het.Koeel kon ook weens ligging nie verwyder word nie, my man was behandel in Unie Hospitaal deur briljante Prof Goosen. Wil net aan julle se als sal orraait wees..die aanpassing is massief maar met baie liefde en genade sal julle bo uitkom
Paul jy is n held. Wat jy vir jou gesin gedoen het sit nie in enige ou se broek nie. Ek het jou nog net een keer ontmoet en my eerste indruk was, die ou is n yster. Baie baie sterkte vir jou en jou familie.
Paul i hope you recover fully. "What a man".Please Paul senior contact me
Mans, julle moet julle vrouens so lief he soos Christus sy kerk liefgehad het en sy lewe daarvoor afgele het.